Legal Document

Category: 17

Text:
72. ΠΡΟΕΔΡΙΚΟΝ ΔΙΑΤΑΓΜΑ υπ’ αριθ. 397 της 18/22 Απρ. 1981 (ΦΕΚ Α' 107) (Διόρθ. Σφαλμ. στο ΦΕΚ Α' 131/18 Μαΐου  1981) Περί αναπροσαρμογής της προσωπικής εισφοράς των ησφαλισμένων και συνταξιούχων εις τον Κλάδον Υγείας του Τ Σ Μ Ε Δ Ε. Έχοντες υπ’ όψιν: 1.Τας διατάξεις του εδάφ. β', του άρθρ. 4 του Νόμ. 4292/1963 "περί συστάσεως κλάδου Υγείας παρά τω Ταμείω Συντάξεων Μηχανικών και Εργοληπτών Δημοσίων Έργων και άλλων τινών διατάξεων". 2.Τας διατάξεις του εδάφ. α', της παρ. 1, του άρθρ. 35 του Νόμ. 915/79 "περί τροποποιήσεως και συμπληρώσεως της περί Ταμείου Συντάξεων Μηχανικών και Εργοληπτών Δημοσίων Έργων νομοθεσίας". 3.Την υπ’ αριθ. 1029/16.5.80 κοινήν απόφασιν του Πρωθυπουργού και του Υπουργού Κοινωνικών Υπηρεσιών "περί αναθέσεως αρμοδιοτήτων εις τους Υφυπουργούς Κοινωνικών Υπηρεσιών"  (ΦΕΚ 491/τ.Β'/21.5.1980). 4.Την υπ’ αριθ. 487/21.10.80 γνωμοδότησιν του Διοικητικού Συμβουλίου του ΤΣΜΕΔΕ. 5.Την γνώμην του Συμβουλίου Κοινωνικής Ασφαλείας διατυπωθείσαν κατά την υπ’ αριθ. 83η/13.12.80 συνεδρίασιν αυτού της Κ' περιόδου. 6.Την υπ’ αριθ. 212/24.2.1981 γνωμοδότησιν του Συμβουλίου της Επικρατείας προτάσει του επί των Κοινωνικών Υπηρεσιών Υφυπουργού, αποφασίζομεν: Άρθρον Μόνον.-Η προσωπική εισφορά υπέρ του Κλάδου Υγείας του Ταμείου Συντάξεων Μηχανικών και Εργοληπτών Δημοσίων Έργων των μεν εν ενεργεία ησφαλισμένων αυξάνεται εις 150 δραχμάς μηνιαίως, των δε συνταξιούχων εις 75 δραχμάς μηνιαίως.